ⵔⵇⵉⵢⵢⴰ ⵜⴰⵍⴱⵏⵙⵉⵔⵜ

ⵔⵇⵉⵢⵢⴰ ⵜⴰⵍⴱⵏⵙⵉⵔⵜ (ⵜⵍⵓⵍ ⴳ 1948) ⵜⴰⵎⴰⵔⵉⵔⵜ ⴷ ⵜⵎⴷⵢⴰⵣⵜ ⵜⴰⵎⴰⵣⵉⵖⵜ ⵜⴰⵎⵖⵔⵉⴱⵉⵜ. ⴰⵔ ⵜⴻⵜⵜⴰⵔⴰ ⴷ ⴰⵔ ⵜⴻⵜⵜⵉⵔⵉⵔ ⵙ ⵜⵓⵜⵍⴰⵢⵜ ⵜⴰⵢⵎⵎⴰⵜ ⵜⴰⵎⴰⵣⵉⵖⵜ-ⵜⴰⵛⵍⵃⵉⵜ. ⵜⵍⵓⵍ ⵔⵇⵇⵢⴰ ⵛⵡⵡⴰⵍ ⵏⵉⵖ ⴷⴷⵎⵙⵉⵔⵉⵢⴰ ⴳ ⵓⵙⴳⴳⵯⴰⵙ  ⵏ  1948 ⴳ  ⴷⵎⵙⵉⵔ ⵏⵏⴰ ⵉⴳⴰⵏ ⵢⴰⵏ ⵓⵙⵓⵏ ⵢⴰⵥⵏ ⵉ ⵛⵉⵛⴰⵡⴰ. ⵜⴷⴷⵔ ⵜⴰⵎⵥⵉ ⵉⵎⵎⵔⴰⵏ ⵙ ⵓⵙⵔⴰⴳ ⵏ ⵜⵎⵜⵜⴰⵏⵜ ⵏ ⵉⵏⵏⴰⵙ ⵓⵔ  ⵜⴰ  ⵃⵜⵜⴰ  ⵜⵍⴽⵎ  ⵔⵇⵇⵢⴰ  ⴽⴽⵓⵥ  ⵏ  ⵉⵙⴳⴳⵯⴰⵙⵏ. ⴷ ⵓⵔ  ⵜⵓⴼⵉ  ⴰⴼⵓⵙ  ⵉⵃⵏⵏⴰⵏ  ⵙⴳ  ⴷⴰⵔ  ⵜⵎⵖⴰⵔⵜ  ⵏ  ⴱⴰⴱⴰⵙ, ⵙⴱⵣⵣⵉⵣⵏ  ⵖⵉⴼⵙ  (ⴰⵔⵛⴰⵍ)   ⵍⵉⵜⵉⵀⴰⵍ  ⴳ  ⵓⵡⵜⵜⴰⵢ  ⵎⵥⵥⵉⵢⵏ. ⴳ ⵢⴰⵜ ⵜⵉⵣⵉ  ⵉⴷⵔⵓⵙⵏ  ⵜⵣⵎⵔ  ⴰⴷ  ⵜⵔⵡⵍ  ⵙ   ⵜⴳⵎⵎⵉ  ⵜⵓⵎⵍⵉⵍⵜ  ⴷⴰⵔ  ⴰⴷ  ⵜⵍⴽⵎ  14  ⵏ  ⵓⵙⴳⴳⵯⴰⵙ. ⵜⵉⵣⵉ   ⵍⵍⵉ  ⵖ  ⵜⵍⵍⴰ   ⴳ   ⵡⴰⵏⴼⴰ  ⵜⵙⵙⵏⵜⵉ  ⴰⵔ  ⵜⵜⵉⵔⵉⵔ, ⵉⴳ  ⵓⵣⵎⵣ  ⴰⵏⵏ  ⵜⵓⵥⵥⵓⵎⵜ  ⵏ  ⵚⴹⵉⵚⵜ  ⵜⵎⵔⴰⵡⵉⵏ  ⴰⴽⴷ  ⴽⵔⴰ  ⵏ   ⵉⵏⴰⵥⵓⵕⵏ  ⵜⵜⵢⴰⵡⵙⵙⴰⵏⵏⵉⵏ (ⵕⵕⵡⴰⵢⵙ) ⵣⵓⵏ ⴷ  ⵏⵉⵜ ⵎⵓⵃⵎⵎⴰⴷ ⴷⴷⵎⵙⵉⵔⵉ ⴷ  ⵙⴰⵄⵉⴷ ⴰⵛⵜⵓⴽ. ⵜⵣⵎⵎⴻⵎ ⴰⵍⴱⵓⵎ  ⵏⵏⵙ ⴰⵎⵣⵡⵣⵔⵓ ⴳ ⵓⵙⴳⴳⵯⴰⵙ ⵏ   1967 ⴷ ⵜⴷⵡⵍ ⴹⴰⵕⵜ ⵏⵏⵙ ⴷ  ⵜⴰⵏⴰⵥⵓⵕⵜ ⵉⵜⵜⵢⵡⵙⵙⴰⵏⵏ ⴳ ⵍⵎⵖⵔⵉⴱ ⴷ ⴳⵔ ⵉⵎⵖⵔⴰⴱⵉⵢⵏ ⴳ ⵓⵕⵓⴱⴱⴰ. ⵜⴷⵔⴰ ⴳ ⵜⵓⴳⵜⵜ ⵏ ⵉⵏⵎⵓⵇⵇⴰⵔⵏ ⵉⵏⴰⵎⵓⵔⵏ ⴷ ⵉⴳⵔⴰⵖⵍⴰⵏⵏ, ⵜⵙⴳⵓⴷⵉ ⵔⵇⵇⵢⴰ ⴷⴷⵎⵙⵉⵔⵉⵢⴰ ⵢⴰⵏ ⵓⵕⵉⴱⵕⵟⵡⴰⵔ ⴰⴱⴰⵖⵓⵔ ⵢⵓⵜⵉⵏ 800 ⵏ ⵜⵓⵔⴰⵔⵜ.

ⴰⵎⴰⵔⴳ ⵉⴷⴷⵔⵏ
ⵜⵙⴽⵔ ⵔⵇⵇⵉⵢⵢⴰ ⵢⴰⵜ ⵜⵖⵏⵏⵉⵊⵜ ⵉⵜⵜⵢⴰⵡⵙⵙⴰⵏ ⵎⵍⵉⵃ, ⵙⴰⵡⵍⵏ ⴼⵍⵍⴰⵙ ⴽⵉⴳⴰⵏ ⵏ ⵉⵎⴰⵔⴰⵜⵏ ⴷ ⵉⵏⴰⵥⵓⵕⵏ ⴰⵔ ⵜⵜ ⵜⵜⵓⵔⴰⵔⵏ ⵎⵉⴷⴷⵏ ⴳ ⵜⵓⴷⵔⵜ ⵏⵙⵏ ⵜⴰⴽⵓⵢⴰⵙⵙⵜ, ⴰⵔ ⴳⵉⵙ ⵜⵜⵉⵏⵉ : "ⴰ ⴰⵎⴰⵔⴳ ⵓⵔ ⴰⴽⴽⵯ ⵏⵣⵉⵖ ⵓⵍⴰ ⵙⵍⵍⵎⵖⴰⴽ, ⴰ ⴽⵢⵢⵉⵏ ⴷ ⵍⵃⵓⴱⴱ ⴰⴷ ⴰⵏⵖ ⵉⴽⴽⵉⵙⵏ ⵜⵉⵔⴰⵎ".

ⵜⵉⵖⵏⵏⵉⵊⵏ ⵉⵎⵓⵔⵙⵏ
ⵔⵇⵇⵉⵢⵢⴰ ⵜⴰⵍⴱⵏⵙⵉⵔⵜ ⴷⴰⵔⵙ ⵜⵓⴳⵜ ⵏ ⵜⵖⵏⵏⵉⵊⵉⵏ ⵉⵎⵓⵔⵙⵏ, ⵣⵓⵏⴷ ⵓⴽⴰⵏ :

 ⵍⵀⵎⵎ ⵏ ⴷⴷⵓⵏⵉⵜ ⴰⴷ ⴰⵖ ⵉⴱⴹⴰⵏ ⴷ ⵜⵎⴰⵣⵉⵔⵜ ⵍⵍⵉ ⵖ ⵏⵍⵓⵍ ⵏⴼⴽ ⵉⴹⴰⵕⵏ ⵉ ⵓⴱⵔⵉⴷ.
 ⴰ ⵍⵍⴰⵀ ⴰ ⴷⴷⵓⵏⵉⵜ ⵏⴳⴰ ⵜⴰⵣⵣⵡⵉⵜ ⵍⵍⵉ ⴷ ⵉⴼⴼⵖⵏ ⵢⴰⵡⵉⵜ ⵔⵔⵉⵛ ⴰⴷ ⵍⴽⵎⵏ ⴰⵊⴷⴷⵉⴳ.
 ⴰⴷ ⵓⴽⴰⵏ ⵜⵉⵍⵉ ⵜⴰⴳⵓⵜ ⵏⵖ ⵉⵎⵎⵓⵙⵙ ⵔⵔⵉⵃ ⵔⴰⴷ ⵏⵙⵏⵜ ⵖ ⵓⵚⵎⵎⵉⴹ.
 ⵀⴰⵏⵏ ⵍⵇⵉⵚⵚⵜ ⵉⵏⵓ ⵜⵓⴳⵔ ⵜⴰⵍⵍⵉ ⵙ ⴰⵜⵜⵉⵏⵉⵏ ⴳⵉⵙ ⴰⵍⴼ ⵏ ⴳⵢⵢⴹ.

ⵉⵙⴰⵖⵓⵍⵏ